Document ID: 32010R0822

KOMISSION ASETUS (EU) N:o 822/2010,
annettu 17 päivänä syyskuuta 2010,
ammatillista koulutusta yrityksissä koskevista tilastoista annetun Euroopan parlamentin ja neuvoston asetuksen (EY) N:o 1552/2005 täytäntöönpanosta annetun komission asetuksen (EY) N:o 198/2006 muuttamisesta kerättävien tietojen sekä otanta-, tarkkuus- ja laatuvaatimusten osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon ammatillista koulutusta yrityksissä koskevista tilastoista 7 päivänä syyskuuta 2005 annetun Euroopan parlamentin ja neuvoston asetuksen (EY) N:o 1552/2005 (1) ja erityisesti sen 7 artiklan 3 kohdan, 8 artiklan 2 kohdan ja 9 artiklan 4 kohdan,
sekä katsoo seuraavaa:
(1)
Asetuksessa (EY) N:o 1552/2005 vahvistetaan yhteiset puitteet ammatillista koulutusta yrityksissä koskevien Euroopan tilastojen tuottamiselle.
(2)
Ammatillista koulutusta yrityksissä koskevista tilastoista annetun Euroopan parlamentin ja neuvoston asetuksen (EY) N:o 1552/2005 täytäntöönpanosta 3 päivänä helmikuuta 2006 annetussa komission asetuksessa (EY) N:o 198/2006 (2) määritellään erityiset tiedot, jotka on määrä kerätä koulutusta tarjoavista yrityksistä ja yrityksistä, jotka eivät tarjoa koulutusta, sekä ammatillisen koulutuksen eri muodoista; lisäksi siinä määritellään otanta- ja tarkkuusvaatimukset, kerättävien tietojen laatuvaatimukset ja laatukertomusten rakenne.
(3)
Tilastollisen toimialaluokituksen NACE Rev. 2 vahvistamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1893/2006 (3) tultua voimaan olisi hyväksyttävä yksityiskohtaiset NACE Rev. 2 -luokat ja kokoluokat, joihin tulokset voidaan jaotella.
(4)
Komission olisi määriteltävä erityiset tiedot, jotka on määrä kerätä koulutusta tarjoavista yrityksistä ja yrityksistä, jotka eivät tarjoa koulutusta, sekä ammatillisen koulutuksen eri muodoista.
(5)
Olisi vahvistettava ammatillista koulutusta yrityksissä koskevia Euroopan tilastoja varten kerättävien ja toimitettavien tietojen laatuvaatimusten täytäntöönpanemiseksi tarvittavat toimenpiteet, laatukertomusten rakenne sekä kaikki tietojen laadun arviointiin ja parantamiseen tähtäävät toimenpiteet.
(6)
Koulutusta ja elinikäistä oppimista koskevien tilastojen tuottamisesta ja kehittämisestä 23 päivänä huhtikuuta 2008 annetussa Euroopan parlamentin ja neuvoston asetuksessa (EY) N:o 452/2008 (4) määritellään uusi aikuisten osallistumista elinikäiseen oppimiseen koskeva tilastoväline.
(7)
Koska asetuksen (EY) N:o 452/2008 avulla saadaan käyttöön uusia tietoja ja koska yrityksissä annettavan ammatillisen koulutuksen tulosten laatua olisi parannettava ja tilastoista yrityksille aiheutuvaa rasitetta vähennettävä, on aiheellista muuttaa tilastoinnissa käytettävää koodausta sekä otanta-, tarkkuus- ja laatuvaatimuksia.
(8)
Sen vuoksi asetusta (EY) N:o 198/2006 olisi muutettava.
(9)
Tässä asetuksessa vahvistetut toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 198/2006 liitteet I, II ja III ja V tämän asetuksen liitteellä.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä syyskuuta 2010.

Labels: 12
4
9
19